# Vedlegg 1: Forslag om anlegg av padeltennisbaner

Her et forslag til sak på Årsmøtet: Anlegge 1 eller 2 padeltennisbaner (i stedet for en minibane og/eller en "hard court"-bane avhengig av økonomi og tilgjengelige arealer).

På høstens dugnad i Ås tennisklubb snakket jeg såpass ivrig og positivt om padeltennis at jeg på vegne klubben fikk i oppdrag å innhente opplysninger om muligheten for å bygge 1-2 utendørs padeltennisbaner (fikk klarsignal fra et styremedlem jeg nå ikke husker navnet på).

Jeg mottok i dag et tilbud fra Padeltennis AS ved Henrik Norvald, se vedlegget.

Tilleggsinformasjon, bl.a. basert på spørsmål jeg stilte til Norvald:

En padeltennisbane er 20 meter lang og 10 meter bred (en singlebane er 8 meter bred, men det er vanligst å spille double i padel). Man trenger dog en meter på hver side ekstra. Så for to baner trenger man 42 meter i lengde og 22 meter i bredde. Det holder. Padeltennis AS har veiledende priser fra 295.000,- for den enkleste banen. Grunnarbeidene varierer veldig avhengig av hva som må gjøres. Padeltennis AS har en samarbeidspartner som kan gi et tilbud på det også.

Padelbanene krever ikke mye vedlikehold, så lenge den blir ettersett ved jevne mellomrom. Det meste går på å etterfylle sand og sørge for at den ligger jevnt med toppene på kunstgresset. Norvald mener vedlikeholdsarbeidet fint kan gjøres av klubben. Det er mye enklere å vedlikeholde en padeltennisbane fremfor en vanlig tennisbane.

Det fine med en padeltennisbane er at den kan spilles på stort sett hele året. Eksempler i Sverige hvor de bare måker vekk snøen og spiller. Men de månedene som det ikke bør spilles, tar dere bare inn nettet. Kan gjerne legge over presenning også, men ikke nødvendig.

Undertegnede mener det så absolutt burde være grunnlag for padeltennis på Ås med tanke på NMBU med mange studenter fra Argentina, Brasil og Spania (hvor padel er meget populært. For hver tennisracket solgt i Spania i 2013, ble det solgt 3 padelracketer).

<http://www.nmbu.no/aktuelt/node/23696>

<http://www.nmbu.no/om>

I tillegg opplever Ås en stor befolkningsvekst (doblet inne 2030) bl.a. i forbindelse med flyttingen av veterinærhøyskolen og veterinærinstituttet hit til kommunen i 2019. <http://www.dn.no/nyheter/2014/08/12/2108/KommuneNM/her-er-befolkningsveksten-strst-i-norge>

Mange nordmenn kjenner sporten fra ferier i Spania. Foreløpig er det ingen(!) padelbaner i Norge. Hadde vært artig om Ås TK ble første klubb i Norge som kunne tilby denne racketsporten. Dette vil gi klubben masse publisitet og antageligvis enda flere medlemmer. Nærmeste padelbaner for Ås-folk p.t. ligger i Gøteborg. Ergo få konkurrenter i nabolaget. Dermed ikke umulig at Ås TK vil kunne få medlemmer også fra f.eks. Østfold, Akershus og Oslo.

<https://www.google.com/maps/d/viewer?hl=sv&authuser=0&mid=zCxVoAHbxjkw.kaB83lgIjcHY>

Tilbudet gjelder to doublebaner. Om dette blir for ambisiøst og/eller for dyrt, håper jeg likevel klubben seriøst vil vurdere én doublebane. Padel er lett å lære. Det er langt lettere å komme i gang med spill i padel enn i tennis. Og padel er «snillere» mot kroppen enn tennis. Padel kan dessuten være en fin introduksjon til tennis og må ikke nødvendigvis sees på som en konkurrent. Jeg tror alle, gammel som ung, kan ha enda mer glede av padeltennisbane(r) enn en minibane og en "hard court"-bane (som nevnes i Tiltaksplan for idrett, nærmiljø og friluftsliv 2013-2016).

Til inspirasjon og glede: <https://www.youtube.com/watch?v=CDOptHEAiPQ>

Mer informasjon finner man på f.eks. <https://id-id.facebook.com/padeltennis.no/>

Vennlig hilsen

Anne Nilsen

medlem av Ås tennisklubb